Ushauri wa kocha Mulee kwa Harambee
Language: Swahili | Genre: News

Ushauri wa Kocha Mulee kwa Harambee
Aliyekuwa kocha wa Harambee Stars Jacob 'Ghost' Mulee akizungumza na kikosi cha Ushuru FC mwaka jana. Kocha huyo ametoa mawaidha kwa Harambee inayojifua kwa AFCON. 
Huku zikiwa zimesalia siku saba tu kabla ya kuanza kwa michuano ya Mataifa ya Afrika (AFCON), kocha wa zamani wa Harambee Stars, Jacob 'Ghost Mulee amewataka vijana wa kikosi hicho watumie jukwaa hilo kubwa kujitengenezea maisha ya baadaye. 
Mulee ambaye aliongoza kikosi cha mwisho kushiriki michuano hiyo mnamo 2004 ilipofanyika nchini Tunisia alisema ni fursa nyingine ya kimataifa kwa vijana wetu kupata kuonekana hadharani duniani kote. 
Harambee Stars itakuwa miongoni mwa timu zitakazowania ubingwa huo baada ya kuwa nje kwa kipindi cha miaka 15 baada ya kushiriki kwa mara ya mwisho mnamo 2004. Awali, Stars iliwahi kushiriki katika fainali za 1972, 1988, 1990 na 1992. 
Alisema, mbali na kutazama kwa televisheni, kuna maskauti wa kila aina ambao tayari wamefika Misri kuzitazama mechi hizo moja kwa moja kwa lengo la kupata wachezaji walio na vipaji ili wajiunge na klabu zao barani Ulaya. 
"Lazima vijana wetu wakumbuke kwamba sio wanasoka wote wa Kiafrika wameangukiwa na bahati hiyo ya kuonyesha vipaji vyao hadharani, aliongeza. 
Mulee alitaka yeyote atakayepewa nafasi ajitahidi vilivyo kuridhisha mawakala hao ambao wamezuru Afrika kwa niaba ya klabu zao zinazoshiriki ligi maarufu za Ulaya. 
AFCON ndiyo mashindano makubwa ya soka barani Afrika kwa kiwango cha kimataifa ambayo awali yameweza kusaidia vijana wengi kutambuliwa na kusajiliwa na klabu za ng'ambo. 
Kila mchezaji anatamani kupata nafasi ya kushiriki katika mashindano ya kiwango hiki, lakini lazima nchi yake iwe imefuzu, 
Kuna vijana kadhaa katika kikosi cha kocha Sebastien Migne wanaotarajiwa kuvutia mawakala wengi iwapo watapewa kikosini.